CELEX: 32013D0216
Language: et
Date: 2013-04-24 00:00:00
Title: 2013/216/ÜVJP: Poliitika- ja julgeolekukomitee otsus BiH/20/2013, 24. aprill 2013 , millega nimetatakse ametisse Bosnias ja Hertsegoviinas toimuva Euroopa Liidu sõjalise operatsiooni ELi kontingendi juhatuse ülem Napolis

9.5.2013   
            
            
               ET
            
            
               Euroopa Liidu Teataja
            
            
               L 127/26
            
         POLIITIKA- JA JULGEOLEKUKOMITEE OTSUS BiH/20/2013,
   24. aprill 2013,
   millega nimetatakse ametisse Bosnias ja Hertsegoviinas toimuva Euroopa Liidu sõjalise operatsiooni ELi kontingendi juhatuse ülem Napolis
   (2013/216/ÜVJP)
   POLIITIKA- JA JULGEOLEKUKOMITEE,
   võttes arvesse Euroopa Liidu lepingut, eriti selle artikli 38 kolmandat lõiku,
   võttes arvesse nõukogu 12. juuli 2004. aasta ühismeedet 2004/570/ÜVJP Euroopa Liidu sõjalise operatsiooni kohta Bosnias ja Hertsegoviinas, (1) eriti selle artiklit 6,
   ning arvestades järgmist:
   
               (1)
            
            
               Peasekretäri / kõrge esindaja ja NATO peasekretäri vahel vastavalt 28. septembril 2004. aastal ja 8. oktoobril 2004. aastal peetud kirjavahetuse alusel leppis Põhja-Atlandi Nõukogu kokku ühendvägede juhatuse Napoli peakorteri staabiülema määramises ELi kontingendi juhatuse ülemaks Napolis.
            
         
               (2)
            
            
               Ühismeetme 2004/570/ÜVJP artikli 6 kohaselt volitas nõukogu poliitika- ja julgeolekukomiteed ELi sõjalist operatsiooni poliitiliselt ja strateegiliselt juhtima.
            
         
               (3)
            
            
               Poliitika- ja julgeolekukomitee võttis 15. juunil 2010 vastu otsuse BiH/16/2010, (2) millega nimetatakse kindralleitnant Leandro DE VICENTI Bosnias ja Hertsegoviinas toimuva Euroopa Liidu sõjalise operatsiooni ELi kontingendi juhatuse ülemaks Napolis.
            
         
               (4)
            
            
               ELi operatsiooni ülem soovitas nimetada pärast kindralleitnant Leandro DE VICENTI ametiaja lõppemist ühendvägede juhatuse Napoli peakorteri staabiülem kindral Leonardo DI MARCO ELi kontingendi juhatuse ülemaks Napolis.
            
         
               (5)
            
            
               ELi sõjaline komitee toetas kõnealust soovitust.
            
         
               (6)
            
            
               Kooskõlas Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artikliga 5 ei osale Taani liidu kaitsepoliitilise tähendusega otsuste ja meetmete väljatöötamises ning rakendamises.
            
         
               (7)
            
            
               Kopenhaagenis 12. ja 13. detsembril 2002 toimunud Euroopa Ülemkogu kohtumisel võeti vastu avaldus, milles sätestatakse, et „Berlin Plusi” kokkuleppeid ja nende rakendamist kohaldatakse üksnes nende ELi liikmesriikide suhtes, kes on kas NATO liikmed või osalevad programmis „Partnerlus rahu nimel” ning on sellest tulenevalt sõlminud NATOga kahepoolsed julgeolekukokkulepped,
            
         ON VASTU VÕTNUD KÄESOLEVA OTSUSE:
   Artikkel 1
   Kindral Leonardo DI MARCO nimetatakse alates 28. aprillist 2013 Bosnias ja Hertsegoviinas toimuva Euroopa Liidu sõjalise operatsiooni ELi kontingendi juhatuse ülemaks Napolis.
   Artikkel 2
   Otsus BiH/16/2010 tunnistatakse kehtetuks.
   Artikkel 3
   Käesolev otsus jõustub 28. aprillil 2013.
   
      Brüssel, 24. aprill 2013
      
         
            Poliitika- ja julgeolekukomitee nimel
         
         
            eesistuja
         
         O. SKOOG
      
   
   
      (1)  ELT L 252, 28.7.2004, lk 10.
   
      (2)  ELT L 155, 22.6.2010, lk 33.